LPN ส่งแคมเปญ “ลงทุนคอนโด” ตีตลาดย่าน “รังสิต” การันตีผลตอบแทนสูง!
LPN ส่งแคมเปญ “ลงทุนคอนโด” ตีตลาดย่าน “รังสิต” การันตีผลตอบแทนสูง!
26 ต.ค. 2563

นายโอภาส ศรีพยัคฆ์ ประธานเจ้าหน้าที่บริหารและกรรมการผู้จัดการ บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN เปิดเผยว่า จากอัตราการขยายตัวของเมืองทางทิศเหนือของกรุงเทพมหานคร ทำให้ความต้องการที่อยู่อาศัยในย่านรังสิตมีอัตราการเติบโตอย่างต่อเนื่อง โดยเฉพาะที่อยู่อาศัยเพื่อเช่า
ทั้งนี้เพราะพื้นที่รังสิตมีมหาวิทยาลัยตั้งอยู่เป็นจำนวนมาก ทำให้มีจำนวนนักศึกษาในพื้นที่มากกว่า 50,000 คนต่อปี ผนวกกับมีการลงทุนพัฒนาอสังหาริมทรัพย์ในเชิงพาณิชย์ ทั้งห้างสรรพสินค้า โรงพยาบาล และนิคมอุตสาหกรรม จึงส่งผลให้พื้นที่รังสิตเป็นพื้นที่ที่มีความต้องการที่อยู่อาศัยเพิ่มขึ้น เพื่อรองรับกับปริมาณของนักศึกษาและคนทำงานที่เข้ามาทำงานในพื้นที่จำนวนมากที่ต้องย้ายทำเลที่อยู่อาศัยให้เข้ามาใกล้กับแหล่งงาน ดังนั้น ที่อยู่อาศัยเพื่อเช่าจึงมีศักยภาพที่จะเติบโตตามไปด้วย
จากผลการสำรวจของ บริษัท ลุมพีนี วิสดอม แอนด์ โซลูชั่น จำกัด บริษัทด้านวิจัยในเครือ LPN พบว่า พื้นที่รังสิต มี 6 มหาวิทยาลัยในพื้นที่ อาทิ มหาวิทยาลัยธรรมศาสตร์ มหาวิทยาลัยกรุงเทพ มหาวิทยาลัยรังสิต มหาวิทยาลัยเทคโนโลยีราชมงคลธัญบุรี มหาวิทยาลัยราชภัฏวไลยอลงกรณ์ และสถาบันเทคโนโลยีแห่งเอเชีย มีจำนวนนักศึกษาในพื้นที่รวมกันมากกว่า 50,000 คนต่อปี และยังคงมีอัตราการเติบโตอย่างต่อเนื่อง โดยมีอัตราเพิ่มของประชากรนักศึกษาเฉลี่ยอยู่ที่ 3.2% ต่อปี ขณะที่มีประชากรจากการย้ายแหล่งงานอีกไม่น้อยกว่า 5,000 คนต่อปี โดยมีอัตราเพิ่มของประชากรในกลุ่มแรงงานเฉลี่ยอยู่ที่ 1.2% ต่อปี ทำให้ตลาดที่อยู่อาศัยเพื่อเช่ายังมีทิศทางเติบโตอย่างต่อเนื่อง
โดย LPN ผู้พัฒนาโครงการ “ลุมพินี ทาวน์ชิป รังสิต-คลอง 1” เพิ่มโอกาสในการลงทุนที่ให้ผลตอบแทนสูงกว่าการฝากเงินกับสถาบันการเงิน เพื่อเป็นอีกหนึ่งทางเลือกให้กับนักลงทุนและเป็นการกระจายความเสี่ยงจากการลงทุนในรูปแบบอื่นๆ ด้วย โดยนำเสนอ “แคมเปญให้เงินทำงาน” กับการลงทุนในโครงการ “ลุมพินี ทาวน์ชิป รังสิต-คลอง 1″ซื้อคอนโดมิเนียมพร้อมผู้เช่า การันตีผลตอบแทนคงที่แน่นอนในอัตรา 8% และ 5% ต่อปี โดยซื้อผ่านพนักงาน LPN ซึ่งจะทำหน้าที่เป็นที่ปรึกษาด้านการอยู่อาศัย (Living Advisor)
ทั้งนี้ ลูกค้าจะได้รับผลตอบแทนคงที่แน่นอนทุกเดือน โดยจ่ายทุก 3 เดือน มีผลตอบแทนการันตีให้เลือก 2 แบบ คือ
1.แบบการันตีผลตอบแทน 8% นาน 3 ปี รับผลตอบแทนเดือนละ 7,000 บาท กับขนาด 1 ห้องนอน พื้นที่ 26 ตร.ม. ราคาพิเศษ 1,059,000 บาท  หรือรับผลตอบแทนเดือนละ 5,700 บาท  จากห้องสตูดิโอ ขนาด 21.50 ตร.ม. ราคาพิเศษที่ 859,000 บาท    นอกจากนี้  ยังได้รับ ฟรี! ของแถม 24 รายการ  อาทิ  เฟอร์นิเจอร์ เครื่องไฟฟ้าต่างๆ และอื่นๆ
2.แบบการันตีผลตอบแทน 5% นาน 5 ปี  รับผลตอบแทนเดือนละ 4,400 บาท กับขนาด 1 ห้องนอน พื้นที่ 26 ตร.ม. ราคาพิเศษ 1,059,000 บาท  หรือรับผลตอบแทนเดือนละ 3,600 บาท จากห้องสตูดิโอ ขนาด 21.50 ตร.ม. ราคาพิเศษที่ 859,000 บาท  นอกจากนี้ ยังได้รับ ฟรี! ของแถม 23 รายการ  อาทิ  เฟอร์นิเจอร์ เครื่องไฟฟ้าต่างๆ และอื่นๆ
ทั้งนี้ ผู้ลงทุนจะได้รับผลตอบแทนทุก 3 เดือน  และเมื่อครบกำหนด 3 ปีหรือ 5 ปี แล้ว  หากต้องการให้บริษัทช่วยจัดหาผู้เช่าและบริหารงานเช่าให้ก็สามารถขอบริการต่อได้โดยมีค่าบริการ 1.5 เดือน/ปี
“ในยุคที่ผลตอบแทนจากดอกเบี้ยเงินฝากมีอัตราต่ำ การลงทุนรูปแบบอื่นๆ ก็มีความผันผวน การลงทุนซื้อคอนโดมิเนียมพร้อมผู้เช่าที่ได้รับผลตอบแทนแน่นอน 8% ต่อเดือน ตลอดระยะเวลา 3 ปี  หรือ 5% ตลอดระยะเวลา 5 ปี  ถือว่าเป็นการลงทุนที่น่าสนใจมากในยุคปัจจุบัน เป็นการกระจายพอร์ตลงทุนที่ดี ที่สำคัญตลอดเวลา 3 ปี หรือ 5 ปี กับการลงทุนในโครงการ “ลุมพินี ทาวน์ชิป รังสิต-คลอง 1″ ลูกค้าจะไม่ต้องเสียค่าใช้จ่ายใดๆ อีกเลย ไม่ว่าจะเป็นค่าส่วนกลางและค่าบริหารการเช่า เพียงแต่ผู้ที่สนใจโครงการนี้ต้องซื้อผ่านพนักงาน LPN ซึ่งจะทำหน้าที่เป็นที่ปรึกษาด้านที่อยู่อาศัยเท่านั้น” นายโอภาส กล่าว